এনসো ফের্নান্দেস
এনসো হেরেমিয়াস ফের্নান্দেস (স্পেনীয়: Enzo Fernández, স্পেনীয় উচ্চারণ: [ˈɛnθo feɾnˈandeθ]; জন্ম: ১৭ জানুয়ারি ২০০১; এনসো ফের্নান্দেস নামে সুপরিচিত) হলেন একজন আর্জেন্টিনীয় পেশাদার ফুটবল খেলোয়াড়। তিনি বর্তমানে প্রিমিয়ার লিগ ক্লাব চেলসি এবং আর্জেন্টিনা জাতীয় দলের হয়ে মধ্যমাঠের খেলোয়াড় হিসেবে খেলেন। তিনি মূলত কেন্দ্রীয় মধ্যমাঠের খেলোয়াড় হিসেবে খেললেও মাঝেমধ্যে আক্রমণাত্মক মধ্যমাঠের খেলোয়াড় অথবা রক্ষণাত্মক মধ্যমাঠের খেলোয়াড় হিসেবে খেলেন। ২০১৯ সালে, ফের্নান্দেস আর্জেন্টিনা অনূর্ধ্ব-১৯ দলের হয়ে আর্জেন্টিনার বয়সভিত্তিক পর্যায়ে অভিষেক করেছিলেন। প্রায় এক বছর যাবত আর্জেন্টিনার বয়সভিত্তিক দলের হয়ে খেলার পর, তিনি ২০২২ সালে আর্জেন্টিনার হয়ে আন্তর্জাতিক পর্যায়ে অভিষেক করেছেন; আর্জেন্টিনার জার্সি গায়ে তিনি এপর্যন্ত ১৯ ম্যাচে অংশগ্রহণ করেছেন। তিনি ২০২২ ফিফা বিশ্বকাপে আর্জেন্টিনাকে বিশ্বকাপ জয়ে সহযোগিতা করার পাশাপাশি আসরের সেরা তরুণ খেলোয়াড়ের পুরস্কার জয়লাভ করেছেন।